На основу члана 8. став 1. Закона о Народној скупштини ("Службени гласник РС", бр. 9/10) и члана 192. став 2. Пословника Народне скупштине ("Службени гласник РС", бр. 20/12 – пречишћен текст),

Народна скупштина Републике Србије, на Деветој седници Другог редовног заседања у 2021. години, одржаној 2. децембра 2021. године, донела је

**ЗАКЉУЧАК**

**поводом представљања Извештаја Европске**

**комисије о Републици Србији за 2021. годину**

1. Народна скупштина констатује закључке и препоруке садржане у Извештају Европске комисије о Републици Србији за 2021. годину (у даљем тексту: Извештај), и поздравља изнете позитивне оцене у погледу оствареног напретка у свим областима преговора о чланству са Европском унијом. Народна скупштина поздравља чињеницу што је у Извештају констатована посвећеност и мотивисаност Републике Србије у спровођењу реформи у процесу приступања Европској унији, што даје додатни мотив да се са реформама настави још брже и ефикасније.
2. Народна скупштина истиче да Извештај препознаје напредак остварен у оквиру Кластера 1- Основе, који је отворен, а који се односи на област владавине права - реформу правосуђа, слободу изражавања и медија, основна људска и мањинска права и борбу против корупције и организованог криминала. Посебан нагласак у Извештају је стављен на очување привредне активности у условима пандемије КОВИД-19, и истакнуто је да је Република Србија захваљујући изузетном раду у периоду пре избијања кризе, успела да одржи макроекономску стабилност, повећа капитална улагања и сачува радна места.
3. Народна скупштина оцењује да је Извештај добра основа за државе чланице ЕУ да дају сагласност за отварање Кластера 3 - Инклузивни раст и компетитивност и Кластера 4 - Зелена агенда и одржива повезаност, до краја године, а на основу препоруке и оцена Европске комисије да је Република Србија потпуно испунила све критеријуме за отварање ових кластера.
4. Народна скупштина поздравља досадашње напоре Владе и Министарства за европске интеграције, које је надлежно за вођење и координацију процеса преговора о приступању Републике Србије Европској унији, на унапређењу преговарачких капацитета и иновираном политичком фокусу у складу са принципима нове методологије и истиче посвећеност Владе која је, уз активну подршку председника Републике Србије, и упркос тешким пандемијским условима и бројним другим изазовима, прихватила нову методологију преговора и показала ентузијазам, храброст и мотивисаност да настави са реформама. Истовремено позива Владу да одржи снажну динамику преговора, политичку укљученост и одговорност кључних институција Републике Србије, како би у сарадњи са европским партнерима и институцијама обезбедила бржи пут наше земље у Европску унију и добробит свих њених грађана.
5. Народна скупштина са посебном пажњом констатује све оцене и препоруке наведене у Извештају, а које се односе на рад Народне скупштине, у којима се констатује да је коришћење хитног поступка сведено на минимум, да је настављено са разматрањем извештаја независних државних органа, организација и тела, усвојен Кодекс понашања народних посланика који је ревидиран у складу са препорукама Групе држава за борбу против корупције Савета Европе (*GRECO*) и истовремено изражава спремност да и у наредном периоду активно ради на унапређењу делотворности, самосталности и транспарентности у своме раду, и тако пружи још значајнији допринос испуњавању политичких критеријума за чланство и постизању широког партијског консензуса о стратешким приоритетима на путу ка Европској унији.
6. Народна скупштина остаје активно укључена у Међустраначки дијалог уз посредовање Европског парламента, и председник Народне скупштине као један од покровитеља овог Дијалога, позива све политичке актере да на конструктиван начин и у доброј вери учествују у спровођењу мера за побољшање изборних услова које су утврдили кофасилитатори Међустраначког дијалога, и истовремено остаје гарант поштовања и испуњавања споразума власти и опозиције о изборним условима, постигнутог у оквиру Међустраначког дијалога који се одвијао без укључивања странаца.
7. Народна скупштина указује на потребу даљег континуираног рада свих надлежних државних институција и органа на испуњавању препорука из Извештаја Европске комисије о Републици Србији за 2021. годину, и наглашава да је потребно успоставити сталну и несметану комуникацију са грађанима о вредностима и значају Европске уније, као стратешког политичког и економског партнера Републике Србије.
8. Овај закључак објавити у „Службеном гласнику Републике Србије“.

РС Број 81

У Београду, 2. децембра 2021. године

**НАРОДНА СКУПШТИНА РЕПУБЛИКЕ СРБИЈЕ**

 ПРЕДСЕДНИК

 Ивица Дачић